Randers Kommune er gået til modangreb på Facebooksiden Randers Memes, der gør grin med byen.

Randers Memes viser Randers fra en lident flatterende side. Man kan blandt andet se et billede af en kasket med teksten: "Studenterhue i Randers". Man kan også se et billede af en hjulfælg med gran, stearinlys og teksten: "Adventskrans i Randers".

Randers svarer igen

Flere end 41.000 har liket siden, og det er blevet bemærket af Randers Kommune, der nu har lanceret et modtræk, nemlig Facebooksiden Randers Great Memes.

På Randers Great Memes kan man blandt andet se et billede af Graceland-kopien i Randers med teksten "Et hobbyprojekt i Randers." Der er også et billede af skulpturen Den Jyske Hingst med teksten: "En lille hjemmelavet ting fra Randers".

Se Facebooksiden: Randers Great Memes

Kommunikationschef i Randers Kommune Karen Balling Radmer mener, at deres humoristiske modsvar er relevant:

- Selvfølgelig kan vi godt grine af de her historier, men det er også vigtigt i samme forbindelse at fortælle en anden historie om alle de spændende, sjove og finurlige ting, der sker her i Randers.

Randers er glad for likes

Idéerne til memes kommer fra et PR-netværk i Randers Kommune, som blandt andet omfatter Visit Randers og uddannelsesinstitutioner.

Kommunen mener selv, at deres modsvar fungerer:

- Vi kan jo se, at der er mange, der begynder at like siden, og der er mange, der synes, at det er fedt at få fortalt den positive historie, siger Karen Balling Radmer fra Randers Kommune.